
KORRALDUS

Narva

AGORA 2.0 projekti “The Baltic 21 Lighthouse” 
elluviimiseks volituse andmine

1. Asjaolud ja menetluse käik

Greifswaldi ülikooli juhtimisel koostatud projekt „The Baltic 21 Lighthouse“ sai finantseeringu programmi AGORA 2.0 Heritage Tourism for increased BSR Identity raames. Kokku osaleb 3 aastat kestvas projektis 23 partnerit kaheksast Euroopa riigist. Tegemist on nn „pehme“ projektiga, mille eesmärkideks on loodus- ja kultuuripärandil tugineva Läänemereregiooni ühise identiteedi tugevdamine, pärandipõhise turismi arendamine, regiooni külastatavuse suurendamine ja sellesuunalise koostöö edendamine.

Narva Muuseum kutsuti osa võtma projekti 5. töögrupis planeeritud Läänemere-ümbruse linnuste baasil loodavate pilootlahenduste väljatöötamisest. Meie partneriteks selles töögrupis on Soome Muinsuskaitse Amet ja Skoklosteri loss Rootsist. Projekti Narva-poolne eelarve on 143 176,47 eurot ehk 2 240 224 krooni. Projekti omafinantseeringu määr on 15% ehk 21 476,47 eurot ehk 336 033 krooni.

Kuna omaosalusena on abikõlbulikud ka personalikulud, siis saab omafinantseeringu täielikult eraldada Narva muuseumi eelarvest ja linna eelarvele täiendavat koormust ei teki. Omafinantseeringu jaotus aastate lõikes selgub käesoleva aasta jooksul enne projekti tegevuste reaalset käivitamist.

Kuna projektile tehtud kulud makstakse kinni tagantjärele vastavalt iga pooleaastase intervalli järel teostatud aruandele, siis vajame projekti elluviimiseks sildfinantseeringut. Konsultatsioonides rahandusministeeriumiga kinnitas kohalike omavalitsuste finantsjuhtimise osakonna juhataja Sulev Liivik, et ministeerium ei tee linnale takistusi sildfinantseeringuks laenu võtmisele ka pehmetele projektidele, kuna reaalne rahastamine on AGORA programmi poolt juba kinnitatud. Täpne sildfinantseeringu vajadus ja summade jaotus aastate lõikes selgub selle aasta jooksul konsultatsioonides projekti juhiga Greifswaldis

Vastavalt Siseministeeriumi poolt kehtestatud reeglistikule saab projektis ametliku partnerina osaleda Narva linn oma täitevorgani Narva  Linnavalitsuse näol. Konsultatsioonides kinnitati ministeeriumi poolt, et samas peavad nad igati asjakohaseks, kui projekti elluviimise ja tegeliku rakendamise delegeerib linnavalitsus omakorda Narva Muuseumile. Kuna Narva Muuseumi põhimääruses ei ole eraldi punkti projektide elluviimise kohta, siis vajame linnalt volitust, millega antakse Narva Muuseumile õigus teostada kõiki projekti rakendamiseks vajalikke toiminguid.

2. Õiguslikud alused

Vastavalt kohaliku omavalitsuse korralduse seaduse § 30 lõike 1 punktile 2 linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele

Vastavalt Narva Muuseumi põhimääruse punktile 1.3. omab muuseum õigust kasutada ja käsutada oma vara ning punktile 2.1.6. on Narva Muuseumil õigus osaleda ja tegutseda riikidevahelistes Programmides.

3. Otsus

3.1.
Delegeerida Narva Muuseumile kõigi projektiga “The Baltic 21 Lighthouse” seotud tegevuste elluviimine, sh anda vajadusel Narva Muuseumile õigus programmist AGORA 2.0 finantseeringu saamiseks otse oma arveldusarvele.

3.2.
Nõustuda ettepanekuga kasutada omaeelarvest kolme aasta jooksul vahendeid projekti omafinantseeringuks.

4. Rakendussätted

4.1.
Korraldus jõustub seadusega sätestatud korras.

4.2.
Korraldust võib vaidlustada Jõhvi Halduskohtus 30. päeva jooksul arvates korralduse teatavakstegemist.

